Foto’s: ‘Groot oorwinning’ teen onwettige mynersBheki Cele (Foto: Rasaad Adams) Deur Rasaad Adams Bheki Cele, minister van polisie, het die inhegtenisneming van 20 beweerde onwettige myners in Stilfontein in Noordwes as ŉ reuse-oorwinning teen onwettige mynaktiwiteite bestempel. Hy het Dinsdag ŉ skag in Stilfontein besoek waar die verdagtes Maandag tydens ŉ gesamentlike operasie tussen die Valke en die Suid-Afrikaans Polisiediens (SAPD) in hegtenis geneem is. Tydens Maandag se operasie by die oop skag nie te ver buite die dorp nie, is daar beslag gelê op 15 vuurwapens, vyf bokse ammunisie, plofstof en ŉ bedrag geld met ŉ onbekende waarde. “Hierdie is een van die grootste beslagleggings wat ek al gesien het. Daar is vir my gesê dat hierdie skag omtrent 2,5 km diep is. Met dié tipe vuurwapens en amper 6 000 patrone was hierdie spul gereed vir oorlog en sou hulle enigeen stop wat in hul pad sou staan,” het Cele gesê. Die minister het ŉ oproep op gemeenskappe gedoen om soortgelyke onwettige mynbedrywighede te rapporteer, en het ook die eienaars van onaktiewe myne gemaan om hul samewerking te gee. “Hierdie suksesvolle operasie is as gevolg van goeie samewerking tussen die gemeenskap en die SAPD. Julle is ons oë en ore op die grond. Ons wil vra dat die eienaars van onaktiewe myne ook die polisie ondersteun deur hierdie myne behoorlik te rehabiliteer,” het Cele bygevoeg. Pinki Kgabi, ŉ voormalige lid van die SAPD en tans ŉ lid van die Stilfonteinse gemeenskapspolisiëringforum (GPF), het by die geleentheid van die probleme wat dié gemeenskap in die gesig staar onder die minister se aandag gebring. “Terwyl die minister vandag hier is moet hy sommer deur die dorp gevat word, sodat hy kan sien hoe kabels gesteel word wat die kragtoevoer na die dorp beïnvloed. Ons as ŉ forum en ook die polisie hier in Stilfontein benodig werklik die hulp van die regering. Ons lede voel onveilig omdat hulle nie genoegsame hulpbronne het om hulle te beskerm wanneer hulle patrolleer nie.” Die minister het aangevoer dat hierdie kwessies ernstig opgeneem word, en het onderneem om binne twee weke terug te keer om oplossings te vind. Volgens Cele is 13 van die verdagtes wat Maandag aangekeer is van Lesotho, vier van Suid-Afrika, een van Zimbabwië en nog een van Swaziland. Hulle sal vandag (12 Oktober) in die Stilfonteinse landdroshof verskyn. Intussen het die departement van minerale hulpbronne en energie die inhegtenisneming verwelkom. Gwede Mantashe, die betrokke minister, het Dinsdag in ŉ verklaring gesê “onwettige mynbedrywighede plaas nie net druk op ons ekonomie nie, maar is ook ŉ bedreiging vir nasionale sekuriteit en die integriteit van ons infrastruktuur”. Bheki Cele (Foto: Rasaad Adams)